Sophie Hæstorp Andersen (S), 2003-05-20:
Vi mener, at alle mennesker skal have mulighed for at få et godt og passende sted at bo.
Det er urimeligt svært at komme ind på boligmarkedet i dag.
Priserne på ejerboliger er steget eksplosivt mange steder i landet
, og for mennesker med små indkomster har det længe været umuligt at finde en egnet bolig på ejerboligmarkedet i de store byer.
Nu er prisniveauet blevet så højt, at også mellemindtægterne må give op.
Det lægger et fornyet pres på leje- og andelsboligerne, men mange steder i landet er ventetiden på en lejebolig ikke bare årelang, nej, man skal faktisk have tålmodighed til at vente i årtier.
Derfor er der kun andelsboligen tilbage for boligsøgende, og her spærrer så de manglende eller lukkede ventelister for tilgangen for dem, der kommer udefra.
Andelsboliger handles i dag på mange alternative måder, og opfindsomheden er stor i hvert fald for nogle andelshavere, der ønsker at score kassen på bolignøden.
Andre andelsboligforeninger - heldigvis langt de fleste - opererer stadig væk med ventelister og også med åbne ventelister, men det nuværende system, hvor mange andelshavere selv kan bestemme, hvem de ønsker at sælge til, opfordrer altså til snyd og penge under bordet for svage sjæle. Det er forbløffende, at mennesker, der har købt en bolig efter de regler, der gælder for andelsboliger, alligevel forsøger at score kassen, men sådan er der desværre svage sjæle alle steder, og det er de svage sjæle, vi skal sikre fremtidige boligsøgende imod.
Det er og har længe været Socialdemokraternes opfattelse, at det er nødvendigt at tage initiativer, der forhindrer, at der ved salg af andelsboliger sker betaling
under bordet
Det er det komplet modsatte af, hvad der var ideen bag andelsboligerne.
Andelsboliger er jo bygget til at være et alternativ til lejeboligernes begrænsninger og ejerboligens frie prisdannelse, og i en periode med stigende priser på ejerboligmarkedet er maksimalpriserne i andelsboligloven med til at sikre, at også personer med jævne indkomster har økonomisk mulighed for at købe en andelsbolig.
Derfor er der en øvre grænse for den pris, en andelsbolig må sælges til, og ved overdragelse af andelsboliger ses det desværre, at der så nogle gange forekommer penge under bordet.
Faktisk er der i praksis set eksempler på, at boligsøgende har betalt meget store beløb, op til 300.000 kr., for at blive indstillet som køber.
Andre eksempler er, at man skal betale 60.000 kr. for at ryge opad på en venteliste.
Det skal stoppes, og det kan efter vores opfattelse opnås ved at begrænse sælgers muligheder for selv at udpege sin køber.
Den, der vil købe en andelsbolig, mister et incitament til at betale penge under bordet til sælgeren, hvis det ikke er sælgeren, der bestemmer, hvem boligen skal overdrages til.
At man så bagefter selvfølgelig også skal være opmærksom på, at der indimellem findes brodne kar blandt andelsbolighavernes formænd, er jo så en helt anden diskussion - det har jeg desværre også hørt eksempler på - og det må man jo så tage fat i i samme ånd. Vi støtter derfor forslaget, og vi håber
, at regeringen på den her måde vil være med til at begrænse de ulovligheder, der i dag hersker ved mange overtagelser af andelsboliger.
Hvis der ikke bliver grebet ind, betyder det, at en række andelsboliger reelt bliver solgt på ejervilkår, og det har aldrig været meningen, og det mener vi bør stoppes.